ለደቡብ ሱዳን ግጭት ማብቃት የሚካሄደው ድርድር እንደሚቀጥል አምባሳደር ስዩም ገለፁ
 – በደቡብ ሱዳን እየደረሰ ያለውን ቀውስ ለማስቆም ኢጋድ ሌሎች ተቀቋማትን በማስተባበር ጥረቱን እንደሚገፋበት በኢጋድ የደቡብ ሱዳን ዋና አደራዳሪ አምባሳደር ስዩም መስፍን ተናገሩ።አምባሳደር ስዩም እንደሚሉት፥ የስልጣን ጥመኝነት ቀውሱን የወለደው ሲሆን፥ የአገሪቱ የነዳጅ ሀብት ደግሞ ተቀናቃኝ ወገኖቹን ስልጣኑን እንዲመኙት አድርጋቸው።የተፈጥሮ ሃብት በአግባቡ መተዳደር ካልቻለ መዘዙ ብዙ መሆኑ ከደቡብ ሱዳናውያን በላይ አስተማሪ የለም ሲሉ ይናገራሉ።ይህ በነዳጅ የሚገኝ ጥቅምና የስልጣን ሸኩቻ ያበቃ ዘንድ የምስራቅ አፍሪካ የልማት በይነ መንግስታት/ኢጋድ ሁለቱ የፀቡና የአልቂቱ መንስኤ የሆኑትን ወገኖች ለማደራደር ጥረት አድርጓል።መዲናችን አዲስ አበባም ባለፈው ሳምንት የመጨረሻውን ድርድር ብታስተናግድም ጠብ ያለ ውጤት ግን ሊገኝ አልቻልም።አምባሳደር ስዩም መስፍን በጦር መሳሪያ አፈሙዝ የማሰብ አባዜ ችግሩ በሰላም እንዳይቋጭ አድርጓል ይላሉ።ጉዳዩ አንዳንዴ ከፕሬዝዳንት ሳልቫ ኪርና ከሬክ ማቻር እጅ አፈንግጦ የወጣ ይመስላል የሚሉት አምባሳደሩ፥ በሁለቱም ወገኖች ጎራ የተሰለፉቱ ደጋፊዎቻቸውና ተከታዮቻቸው ዛቻና ማስፈራሪያ እያደረጉባቸው ልባቸው እንዲሸበር ማድረጋቸውም ሌላኛው ምክንያት እንደሆነ ይገልፃሉ።ኢጋድ ግልፅ የሆነ የመደራደሪያ ነጥቦች መቀመጣቸው ላይ ችግሮች አይስተዋሉም የሚል እምነት አለው።በሁለቱ ወገኖች መካከል የስልጣን ድልድል፣ የጦር ሃይሉ አደረጃጀትና ምክር ቤቱ በምን መልኩ ይዋቀር የሚሉና ሌሎች ጉዳዮችም በግልፅ ነጥረው ተቀምጠውላቸዋል ነው የሚሉት።አንዳቸው በሌላኛቸው ላይ ሰበብ እያስቀመጠጡ ልዩነቶቻቸውን ማጥበብ አልቻሉም።ያም ሆኖ አምባሳደሩ ለሁለቱ ወገኖች የተቀመጠው የጊዜ ገደብ አብቅቷላና ኢጋድ ጉዳዩን ወዲያ ጥሎ አይቀመጥም ይላሉ።ይልቁንም ሌሎችንም ወገኖች በማሳተፍ ጉዳዩ በበለጠ ትኩረት እንዲተገበር እየሰራ እንደሆነ ገልፀዋል።ኢጋድ ይህንን ስራ ለማከናወን የአንድ ወር ጊዜ እንደሚበቃውም አምባሳደሩ ነግረውናል።ኢትዮጵያ በአፍሪካ ቀንድ ሰላም እንዲረጋገጥ  ቀዳሚ ሚና ወስዳ እየተጫወተች እንደምትገኝ የሚገልፁት አምባሳደር ስዩም መስፍን፥ አሁንም የኢትዮጵያ የልማት ህዳሴ እንዲረጋገጥ በደቡብ ሱዳን ሰላም መኖር አለበትና ለራሳችንም ጭምር ስንል ነው የምንስራው ብለዋል፡፡ከዚሁ ከደቡብ ሱዳን ጋር በተያያዘ የአፍሪካ ህብረት ሪፖርት ዘግይቷል ቢባልም ከቀናት በፊት ሾልኮ መውጣቱ እየተነገረ ነው።የአፍሪካ ህብረት ሁለቱም ተቀናቃኝ ወገኖች በደቡብ ሱዳን ለተፈጠረው ቀውስ ተጠያቂ ናቸው በማለት ከመንበረ ስልጣናቸው እንዲነሱ ሪፖርቱ ይጠይቃል።የአፍሪካ ህብረትና የተባበሩት መንግስታት ድርጅት ለዚህ ሶስት ሰዎችን መድበው እቅድ እንዲነድፉም በዚሁ ውስጥ ተካቷል።የሃገሪቱ ምክር ቤት ስራውን እንዲቀጥል ይደረግና የሽግግር መንግስት የሚመሰረትበትን መንገድ ያመቻቻል።ይህንን ብዙዎችን እያፋጀ ያለውን ነዳጅ ደግሞ ሃገሪቱ መንግስት እስኪኖራት ድረስ ገቢው በሆልዲንግ አካውንት የአፍሪካ ልማት ባንክ ውስጥ እንዲገባና ባንኩ እንዲያስተዳድረው ያትታል ።ሌሎች ዝርዝር ጉዳዮችም ሾልከ በተባለው ሪፖርት ውስጥ ተካቷል። (ኤፍ.ቢ.ሲ)